Euroopa Liidu Teataja L 210 , 28/07/1998 Lk 0028 - 0031



Nõukogu määrus (EÜ) nr 1637/98, 20. juuli 1998, millega muudetakse määrust (EMÜ) nr 404/93 banaanituru ühise korralduse kohta EUROOPA LIIDU NÕUKOGU, võttes arvesse Euroopa Ühenduse asutamislepingut, eriti selle artiklit 43, võttes arvesse komisjoni ettepanekut, [1] võttes arvesse Euroopa Parlamendi arvamust, [2] võttes arvesse majandus- ja sotsiaalkomitee arvamust [3] ning arvestades, et: (1) määruse (EMÜ) nr 404/93 [4] IV jaotise sätetesse kaubanduse kohta kolmandate riikidega tuleb teha mitmeid muudatusi; (2) ühenduse rahvusvahelisi kohustusi Maailma Kaubandusorganisatsiooni (WTO) ja teiste neljanda AKV-EÜ konventsiooni allakirjutanute suhtes tuleks täita, järgides samal ajal banaanituru ühise korralduse eesmärke; (3) WTOs on kindlaks määratud tariifi põhikvoot 2200000 tonni, mille vähendatud tollimaksumäär on 75 eküüd tonni kohta; (4) ühenduse laienemisest põhjustatud tarbimise kasv õigustab 353000 tonnise autonoomse tariifikvoodi avamist; kõnealuse autonoomse tariifikvoodiga peaks kaasnema eespool nimetatud kindlaksmääratud põhikvooti ületava koguse suhtes kohaldatava tollimaksu alandamine 75 eküüle tonni kohta; kõnealust tollimaksu vähendamist õigustab vajadus kindlustada ühenduse piisav varustatus; (5) tollivabalt imporditavate tavapäraste AKV-banaanide 857700 tonnise üldkoguse säilitamine tagab tavapäraseid koguseid tarnivate riikide pääsu ühenduse turule AKV-EÜ neljandale konventsioonile lisatud protokolli nr 5 ja WTO eeskirjade alusel; (6) silmas pidades AKV-EÜ neljandast konventsioonist, eriti selle artiklist 168 tulenevaid kohustusi ning vajadust tagada ebatavapärastele AKV-banaanidele nõuetekohased konkurentsitingimused, võimaldab kõnealuste banaanide impordi suhtes kohaldatav 200 eküü suurune soodustus kõnealustel kaubavoogudel käesoleva määrusega kehtestatud uue impordikorra rakendamisel püsima jääda; (7) tariifikvootide ja vajaduse korral tavapäraste AKV-koguste jaotamisel tuleks kasutada ühtset kriteeriumi, et määrata kindlaks banaanide tarnimisest tõsiselt huvitatud tootjariigid; kui kõnealuste riikidega ei ole võimalik jõuda mõistlikule kokkuleppele, peavad komisjonil, mida abistab liikmesriikide esindajate komitee, olema volitused teostada jaotamisi kõnealuse kriteeriumi alusel; (8) tuleks sätestada autonoomse tariifikvoodi muutmine, võttes tarnebilansi koostamisel arvesse ühenduse kasvanud nõudlust; tuleks sätestada ka vajalike erimeetmete võtmine erandlikel asjaoludel, mis võivad kahjustada tarneid ühenduse turule; (9) käesoleva määruse toimimine tuleks piisava katseperioodi lõppedes läbi vaadata; (10) seepärast tuleks teha määruse (EMÜ) nr 404/93 IV jaotises asjakohased muudatused, ON VASTU VÕTNUD KÄESOLEVA MÄÄRUSE: Artikkel 1 Nõukogu määrust (EMÜ) nr 404/93 muudetakse järgmiselt. 1. IV jaotise artiklid 16–20 asendatakse järgmisega: "Artikkel 16 Käesoleva jaotise artikleid 16–20 kohaldatakse üksnes CN-koodi ex08030019 alla kuuluvate värskete saaduste suhtes. Käesolevas jaotises kasutatakse järgmisi mõisteid: 1. tavapärane import AKV riikidest – käesoleva määruse lisas loetletud riikidest pärit banaanide import ühendusse kuni 857700 tonnini aastas (netomass); kõnealuseid banaane nimetatakse tavapärasteks AKV-banaanideks; 2. ebatavapärane import AKV riikidest – AKV riikidest pärit banaanide 1. määratlusega hõlmamata import ühendusse; kõnealuseid banaane nimetatakse ebatavapärasteks AKV-banaanideks; 3. import muudest kolmandatest riikidest kui AKV riigid – muudest kolmandatest riikidest kui AKV riikidest pärit banaanide import ühendusse; kõnealuseid banaane nimetatakse kolmandate riikide banaanideks. Artikkel 17 Banaanide importimisel ühendusse tuleb esitada liikmesriikide poolt välja antud impordilitsents, mille liikmesriigid annavad kõikidele asjast huvitatuile, olenemata nende registrijärgsest asukohast ühenduses ning ilma et see piiraks artiklitega 18 ja 19 vastuvõetud konkreetsete sätete kohaldamist. Impordilitsents kehtib kogu ühenduses. Välja arvatud juhul, kui artiklis 27 sätestatud korras kehtestatakse erandid, on kõnealuste litsentside väljaandmise tingimuseks tagatise esitamine, millega tagatakse kohustus importida litsentsi kehtivusajal vastavalt käesoleva määruse tingimustele. Välja arvatud vääramatu jõu korral, jäädakse tagatisest täielikult või osaliselt ilma, kui toimingut lubatud tähtaja jooksul läbi ei viida või see ainult osaliselt läbi viiakse. Artikkel 18 1. Igal aastal avatakse kolmandate riikide banaanide ja ebatavapäraste AKV-banaanide impordiks tariifikvoot 2200000 tonni (netomass). Kolmandatest riikidest tariifikvoodi alusel imporditud banaanid maksustatakse tollimaksuga 75 eküüd tonni kohta, ebatavapäraste AKV-banaanide importimine on tollimaksuvaba. 2. Igal aastal avatakse kolmandate riikide banaanide ja ebatavapäraste AKV-banaanide impordiks täiendav tariifikvoot 353000 tonni (netomass). Kolmandatest riikidest selle kvoodi alusel imporditud banaanid maksustatakse tollimaksuga 75 eküüd tonni kohta, ebatavapäraste AKV-banaanide importimine on tollimaksuvaba. 3. Tavapäraste AKV-banaanide importimisel tollimaksu ei maksta. 4. Kui kõikide banaanitarnetest tõsiselt huvitatud WTO lepinguosalistega ei ole mõistlikku kokkulepet võimalik saavutada, võib komisjon jagada lõigetes 1 ja 2 ettenähtud tariifikvoodid ja tavapärased AKV-kogused kõnealuste tarnimisest tõsiselt huvitatud riikide vahel artiklis 27 sätestatud korras. 5. Erandina artiklist 15 maksustatakse väljaspool lõigetes 1 ja 2 esitatud tariifikvoote imporditud ebatavapärased AKV-banaanid tonnilt tollimaksuga, mis võrdub artiklis 15 märgitud tollimaksuga tonni kohta, millest on lahutatud 200 eküüd. 6. Käesolevas artiklis sätestatud tollimaksumäärad arvestatakse ümber riigi vääringusse kõnealustele saadustele kohaldatavate ühise tollitariifistiku määrade alusel. 7. Lõikes 2 ettenähtud täiendavat tariifikvooti võib suurendada, kui kasvab ühenduse nõudlus, millele viitab tootmise, tarbimise, impordi ja ekspordi bilanss. Bilansi elementide kindlaksmääramine, selle vastuvõtmine ja täiendava tariifikvoodi suurendamine toimub artiklis 27 sätestatud korras. 8. Kui tarneid ühenduse turule mõjutavad erandlikud asjaolud, mis häirivad tootmist või importi, võtab komisjon vajalikud erimeetmed artiklis 27 sätestatud korras. Kõnealustel juhtudel võib lõikes 2 ettenähtud täiendavat tariifikvooti kohandada lõikes 7 osutatud bilansi põhjal. Erimeetmetega võib kehtestada erandeid artikli 19 lõike 1 alusel vastuvõetud eeskirjadest. Need ei tohi olla diskrimineerivad tarnete päritolu alusel. 9. Kolmandate riikide, tavapäraseid AKV- ja ebatavapäraseid AKV-banaane, mis on ühendusest reeksporditud, ei võeta vastavate tariifikvootide alusel arvesse. Artikkel 19 1. Artikli 18 lõigetes 1 ja 2 osutatud tariifikvoote ning tavapäraste AKV-banaanide importi tuleb korraldada tavapäraseid kaubavooge arvestava meetodi (senised/uued ettevõtjad) kohaselt. Komisjon võtab nõutavad rakenduseeskirjad vastu artiklis 27 sätestatud korras. Vajaduse korral võib kasutada muid sobilikke meetodeid. 2. Kasutatav meetod peab asjakohaselt arvestama ühenduse turu tarnevajadustega ja vajadusega kaitsta turu tasakaalu. Artikkel 20 Komisjon võtab vastu käesoleva jaotise kohaldamise sätted artiklis 27 sätestatud korras. Need hõlmavad: a) toote laadi, lähteriigi ja päritolu tagatisi; b) kõnealuste tagatiste tõendamiseks kasutatava dokumendi tunnustamist; c) impordilitsentside väljaandmise kuupäeva ja kehtivusaega; d) erisätteid, mis on vajalikud ülemineku hõlbustamiseks alates 1993. aasta 1. juulist kohaldatavalt impordikorralduselt käesoleva jaotise korraldusele; e) vajalikke meetmeid tagamaks kohustuste täitmist, mis tulenevad ühenduse poolt asutamislepingu artikli 228 alusel sõlmitud lepingutest." 2. Artikkel 32 asendatakse järgmisega: "Artikkel 32 1. Hiljemalt 31. detsembriks 2004 esitab komisjon, lisades vajaduse korral ettepanekud, Euroopa Parlamendile ja nõukogule aruande käesoleva määruse toimimise kohta ning selle võimalike alternatiivide kohta eelkõige impordikorralduses. 2. Aruanne peab eelkõige analüüsima turusuundumusi ühenduse ning AKV- ja kolmandate riikide banaanide puhul ning andma hinnangu impordikorralduse toimimisele. Sellega seoses tuleb pöörata erilist tähelepanu, mil määral on kõige kaitsetumad AKV tarnijad suutnud säilitada oma positsiooni ühenduse turul." 3. Artikkel 15a tunnistatakse kehtetuks. 4. Määruse lisa asendatakse käesoleva määruse lisaga. Artikkel 2 Käesolev määrus jõustub kolmandal päeval pärast selle avaldamist Euroopa Ühenduste Teatajas. Määrust kohaldatakse alates 1. jaanuarist 1999. Käesolev määrus on tervikuna siduv ja vahetult kohaldatav kõikides liikmesriikides. Brüssel, 20. juuli 1998 Nõukogu nimel eesistuja W. Molterer [1] EÜT C 75, 11.3.1998, lk 6. [2] EÜT C 210, 6.7.1998. [3] EÜT C 235, 27.7.1998. [4] EÜT L 47, 25.2.1993, lk 1. Määrust on viimati muudetud määrusega (EMÜ) nr 3290/94 (EÜT L 349, 31.12.1994, lk 105). -------------------------------------------------- LISA " LISA Tavapärane import AKV riikidest 857700 tonnini aastas (netomass). Côte d'Ivoire Kamerun Suriname Somaalia Jamaica Saint Lucia Saint Vincent ja Grenadiinid Dominica Belize Cabo Verde Grenada Madagaskar " --------------------------------------------------